Nachem Zmorge esse semmer denne an Schtrand vo Waikiki gange und hend döte de ganz Tag verbrocht. Am Obig semmer denne go Pizza esse und spöter no in Zanzabar-Club. Mer send denne vo 2 Type agsproche und  die send denne zu ois gsässe. Leider semmer die eifach nömme los worde, d'Daniela und ich hend nur metenand gret und die 2 ned beachtet, aber die send eifach e Schtund lang döte ghocket und hend ois aglueget :-) Mer hend denne beschlosse das mer uf s'WC gönd und en Plan usschaffet wie mer die weder los werde. Oise Plan esch gsi eifach nömme zrug zgo *g* :-) Mer send denne no 2 höbsche Kanadier begägnet und hend met dene chli gschwätzlet und eine het de Daniela en Drink spändiert. Da ich nonig 21gi ben han  ich jo ned dörfe drinke, ich han denne halt eifach emmer vo de Daniela drunke ;-) Die 2 komische Type vom afang send denne no zu ois cho und hend ois je en Rose met ehrne Natelnummere id Händ druckt. Plötzlich esch denne en Security zu ois 4 (die 2 Kanadier, d'Daniela und ich) cho und het zunere Tür zeigt und gseit döte seig öpis för ois. Mer send denne gange und es esch usecho, dass die ois zum Club us gschosse hend well ich Alkohol drunke han obwohl ich gar nonig dörfti :-) Dommerwiis hend die 2 Kanadier  ned mal gwösst das ich no gar ned 21gi ben... Oise erschti Useschmiss usemene Club, und denne grad no met zwoi nette Type zäme, suuuuuper *g* Tja, nacher semmer halt is Hostel go pfuuse...